Diari Oficial de la Generalitat Valenciana


Sumari del DOGV 4875, del 03-11-2004 (2004/11001)

ORDRE de 27 d'octubre de 2004, de la Conselleria d'Economia, Hisenda i Ocupació, per la qual es convoquen subvencions públiques mitjançant contractes-programa per a la formació de treballadors, en desplegament del Reial Decret 1.046/2003, d'1 d'agost, pel qual es regula el Subsistema de Formació Professional Contínua.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4875

Data del DOGV
:   03-11-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/11017


Data del document
:   27-10-2004

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * suport econòmic
    * ajuda a les empreses
    * formació professional
    * organització patronal
    * ajuda pública
    * reciclatge professional
    * sindicat
    * mà d'obra
    * cooperativa
    * associació professional
    * economia social
    * professió independent

ORDRE de 27 d'octubre de 2004, de la Conselleria d'Economia, Hisenda i Ocupació, per la qual es convoquen subvencions públiques mitjançant contractes-programa per a la formació de treballadors, en desplegament del Reial Decret 1.046/2003, d'1 d'agost, pel qual es regula el Subsistema de Formació Professional Contínua. [2004/X11090]
  
El Consell Europeu de Lisboa de març de 2000 inclou com a objectiu estratègic l'aprenentatge permanent al llarg de tota la vida per a aconseguir una economia europea dinàmica i competitiva, capaç de créixer econòmicament de manera sostenible amb més i millors ocupacions i major cohesió social, en l'horitzó de 2010. Aquest objectiu va ser reafirmat en la mateixa línia en el Consell d'Estocolm, al març de 2001, i podem considerar-lo com un punt de partida per a assenyalar l'inici del futur de la formació a Europa.
  
De forma coherent, el Fons Social Europeu dóna suport econòmic a aquestes iniciatives, d'acord amb les decisions de la Comissió C(2001)24, de 16 de gener i C(2001)100 de 23 de gener, per la qual aproven els programes operatius d'Iniciativa Empresarial i Formació Contínua, corresponents als marcs comunitaris de Suport d'Espanya per a les regions d'objectius 1 i 3, durant el període 2000-2006, entre altres, cofinançant les actuacions descrites en aquesta ordre.
  
El Pla Valencià de Formació Professional estableix que la formació professional contínua ha de contribuir a l'adquisició de nous coneixements i al reciclatge permanent per a així aconseguir una major promoció i integració social dels treballadors i una major competitivitat de les empreses de la Comunitat Valenciana. Aquest objectiu es pretén aconseguir amb el concurs i la responsabilitat compartida de l'administració i els agents socials, i la col·laboració entre empreses i institucions de formació.
  
Amb la publicació del Reial Decret 1.046/2003, d'1 d'agost, pel qual es regula el Subsistema de Formació Professional Contínua (BOE de 12 de setembre), i les successives ordres de desenvolupament, s'ha posat en marxa una nova estratègia o model de gestió de la formació contínua al nostre país, amb el qual es pretén, d'una banda, facilitar a les empreses el desenvolupament de programes de formació per als seus treballadors mitjançant un procediment àgil, flexible i senzill per a les empreses, que els permetrà planificar i desenvolupar la formació que necessiten sense haver d'ajustar-se a les convocatòries anuals; d'una altra, incidir en els principals dèficits i mancances formatives dels treballadors en activitats professionals de caràcter sectorial o intersectorial, així com en les necessitats més específiques de les cooperatives, societats laborals i empreses i entitats de l'economia social o dels treballadors autònoms.
  
La present Ordre desenvolupa allò que s'ha previst sobre contractes-programa per a la formació de treballadors en el Reial Decret 1.046/2003, d'1 d'agost, i en l'Ordre TAS 2.783/2004, de 30 de juliol, i estableix el procediment perquè el Servici Valencià d'Ocupació i Formació subscriga contractes-programa amb les organitzacions i les entitats previstes en ella.
  
En virtut de tot això, i fent ús de les facultats que em confereix la Llei 5/1983, de 30 de desembre, de Govern Valencià, i el Decret 112/2003, d'11 de juliol, del Govern Valencià, pel qual s'aprova el Reglament Orgànic i Funcional de la Conselleria d'Economia, Hisenda i Ocupació, consultat el Consell Valencià de Formació Professional,
  
ORDENE
  
Article 1. Objecte
  
1. La present Ordre té com a objecte convocar ajudes, en l'àmbit de la Comunitat Valenciana, per a la realització de contractes-programa per a la formació de treballadors en el marc de l'Ordre Ministerial TAS/2.783/2004, de 30 de juliol (BOE núm. 197, de 16 d'agost), per la qual s'estableixen les bases reguladores de la concessió de les subvencions públiques previstes en el Reial Decret 1.046/2003, d'1 d'agost, pel qual es regula el Subsistema de Formació Professional Contínua (BOE núm. 219, de 12 de setembre), quant als contractes-programa.
  
2. La gestió d'aquestes ajudes correspondrà al Servici Valencià d'Ocupació i Formació (en endavant SERVEF).
  
Article 2. Tipologia, duració i termini d'execució dels contractes-programa
  
1. En funció dels objectius que calga cobrir i de l'àmbit o de la naturalesa de la formació, s'estableixen els següents tipus de contractes-programa, tots ells adreçats a la formació de treballadors de la Comunitat Valenciana:
  
a) Contractes-programa per a l'execució de plans de formació intersectorials, en competències transversals i horitzontals a diversos sectors de l'activitat econòmica.
  
b) Contractes-programa per a l'execució de plans de formació emparats en la negociació col·lectiva d'àmbit sectorial estatal, dels sectors productius que s'especifiquen en l'annex I, a fi de desenvolupar accions formatives d'interés general per a cada sector i satisfer necessitats específiques de formació d'aquest.
  
c) Contractes-programa per a l'execució de plans de formació que incorporen treballadors i socis treballadors i de treball de dues o més cooperatives, societats laborals i altres empreses i entitats de l'economia social que, sense pertànyer a un mateix sector productiu, atenguen demandes formatives derivades de la naturalesa jurídica d'aquelles o de necessitats de caràcter transversal.
  
d) Contractes-programa per a l'execució de plans de formació adreçats a treballadors autònoms a fi de millorar-ne la capacitació en les competències relacionades amb l'activitat que exercisquen, bé de caràcter sectorial o bé transversal o horitzontal.
  
2. Els contractes-programa dels tipus a), c) i d) de l'apartat 1 tindran una duració màxima de dos anys, i es finançaran a càrrec dels exercicis pressupostaris 2004 i 2005.
  
La quantia de la subvenció prevista per a l'anualitat 2005 estarà condicionada a l'existència de crèdit adequat i suficient en el pressupost del respectiu exercici econòmic i al manteniment de les circumstàncies que van justificar l'aprovació d'un pla plurianual de formació.
  
Els contractes-programa de tipus b) de l'apartat 1 tindran una duració màxima d'un any, i es finançaran a càrrec de l'exercici pressupostari 2004.
  
3. Els plans de formació incorporats als contractes-programa dels tipus a), c) i d) de l'apartat 1 es podran executar des del moment de la firma fins al 31 de març de 2006. No obstant això, les accions formatives que es financen a càrrec de l'exercici pressupostari 2004 hauran de finalitzar abans del 31 de maig de 2005.
  
Els plans de formació incorporats als contractes-programa del tipus b) de l'apartat 1 es podran executar des del moment de la firma fins al 31 de maig de 2005.
  
Article 3. Convocatòria
  
El termini de presentació de sol·licituds de les ajudes regulades en la present Ordre serà de 20 dies naturals a comptar de l'endemà de la publicació en el DOGV.
  
Article 4. Entitats beneficiàries
  
1. Seran entitats beneficiàries de la concessió de subvencions públiques per a l'execució de plans de formació contínua mitjançant la subscripció de contractes-programa, les següents:
  
a) Per als contractes-programa d'execució de plans de formació intersectorials, previstos en l'article 2.1.a) de la present Ordre, les organitzacions empresarials i sindicals més representatives de la Comunitat Valenciana.
  
b) Per als contractes-programa d'execució de plans de formació sectorials, previstos en l'article 2.1.b) d'aquesta ordre, les entitats creades a l'empara de la negociació col·lectiva sectorial, així com les organitzacions empresarials o sindicals més representatives o representatives en els sectors de la Comunitat Valenciana relacionats en l'annex I.
  
c) Per als contractes-programa d'execució de plans de l'economia social, previstos en l'article 2.1.c) d'aquesta ordre, les confederacions i federacions de cooperatives que consten inscrites en el Registre Oficial de Cooperatives de la Comunitat Valenciana, així com les confederacions i federacions de societats laborals inscrites en el registre d'associacions professionals dependent de la Direcció General de Treball i Seguretat Laboral.
  
d) Per als contractes-programa d'execució de plans formatius adreçats a treballadors autònoms, previstos en l'article 2.1.d) d'aquesta ordre, les associacions de treballadors autònoms de caràcter intersectorial amb implantació en l'àmbit territorial de la Comunitat Valenciana, amb experiència acreditada en la gestió i el desenvolupament d'accions formatives per si mateixes o a través de les seues organitzacions associades i es troben legalment constituïdes amb anterioritat a la data de publicació de la present convocatòria.
  
Article 5. Treballadors participants
  
1. Els treballadors descrits en l'apartat sisé i seté de l'Ordre TAS/2.783/2004, de 30 de juliol podran sol·licitar participar en les accions formatives oferides en els distints plans de formació, i utilitzaran per a això l'imprés de sol·licitud que podran obtenir a través de la pàgina web del SERVEF (www.servef.es).
  
Les sol·licituds de participació hauran de ser custodiades per les entitats beneficiàries de les subvencions i estar a disposició dels òrgans de control.
  
2. La selecció dels treballadors es realitzarà per l'entitat beneficiària atenent els col·lectius prioritaris, d'acord amb criteris objectius i d'igualtat.
  
Article 6. Plans de formació i mòduls formatiu
  
1. Els plans de formació, accions formatives i modalitats d'impartició s'ajustaran al que estableix el capítol II de l'Ordre TAS/2.783/2004.
  
2. Es podran finançar mòduls formatius d'«alfabetització informàtica», «sensibilització mediambiental», «idiomes», «treball en equip» i «prevenció de riscos laborals», preferentment referits al fitxer d'especialitats del Pla Nacional de Formació i Inserció Professional.
  
Article 7. Certificació de la formació
  
L'entitat beneficiària entregarà a cada participant que haja finalitzat la formació un diploma acreditatiu de realització de l'acció formativa, d'acord amb el model normalitzat, en el qual, com a mínim, consten la denominació de l'acció, els continguts formatius, els dies en què s'ha desenvolupat i les hores de formació rebudes, amb especificació, si és el cas, de les hores presencials o a distància.
  
Article 8. Sol·licituds
  
1. La sol·licituds es presentaran en qualsevol dels registres del SERVEF o en qualsevol de les formes establides en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, utilitzant per a això els models normalitzats, que podran obtenir-se a través de la pàgina web del SERVEF (www.servef.es).
  
2. La sol·licitud haurà d'acompanyar-se de la documentació a què fa referència els apartats tretze, punt dos, i catorze de l'Ordre Ministerial TAS/2.783/2004, de 30 de juliol.
  
3. Presentada la sol·licitud de subvenció, si aquesta no reuneix els requisits que s'assenyalen en aquesta convocatòria, es requerirà els interessats perquè els esmenen i que en un termini de 10 dies a partir de l'endemà de la recepció del requeriment, aporten la informació o els documents preceptius, d'acord amb l'article 71 de Llei de Règim Jurídic de les Administracions Públiques i del Procediment Administratiu Comú.
  
Si no es contesta el requeriment en l'esmentat termini, es procedirà a l'arxiu o a la denegació de la sol·licitud, segons els casos. En el cas que el requeriment afecte o algunes de les accions formatives del pla, se n'exclouran aquestes accions i es tramitarà la resta del pla si es mantenen les condicions i els requisits que així ho permeten.
  
4. No obstant això, no seran admeses a tràmit, sense possibilitat d'esmena, i seran arxivades, les sol·licituds que no es presenten en el termini establit en aquesta convocatòria i les que no tinguen algun dels requisits següents:
  
- Nom i raó social del sol·licitant.
  
- Identificació o firma del representant legal autoritzat que formula la sol·licitud.
  
- Accions formatives que conformen el pla.
  
- Quantia de la subvenció sol·licitada.
  
Article 9. Instrucció
  
La instrucció de les sol·licituds correspondrà a la Direcció General de Formació i Qualificació Professional, amb el suport tècnic que amb aquest fi puga demanar.
  
Article 10. Valoració del pla de formació
  
1. L'òrgan d'instrucció procedirà a la valoració dels plans de formació, en la qual es tindran en compte els criteris següents:
  
a) Adequació de l'oferta formativa del pla a les necessitats de l'àmbit o del sector a què va adreçat.
  
Els criteris de valoració que s'agrupen en aquest apartat tindran un màxim de 40 punts.
  
b) Capacitat acreditada de l'entitat sol·licitant per a desenvolupar el pla presentat, tenint en compte experiències anteriors i els mitjans personals i materials propis o aliens posats a disposició per a l'execució del pla.
  
Els criteris de valoració que s'agrupen en aquest apartat tindran un màxim de 20 punts.
  
c) Aspectes tècnics relatius a les accions formatives que integren el pla: objectius, continguts, instal·lacions, mitjans didàctics i material previst, mecanismes de seguiment, avaluació i control de l'aprenentatge, i certificació de les accions formatives.
  
Els criteris de valoració que s'agrupen en aquest apartat tindran un màxim de 40 punts.
  
d) El grau d'execució i de compliment de les condicions en què es van atorgar les subvencions rebudes, si és el cas, pel sol·licitant en anteriors convocatòries.
  
Els criteris de valoració que s'agrupen en aquest apartat i que estableixen l'incompliment d'anteriors compromisos podran descomptar un màxim de 10 punts.
  
2. Els aspectes detallats de la metodologia de valoració així com la concreció de la puntuació seran fets públics a través de la pàgina web del SERVEF.
  
Article 11. Determinació de la subvenció
  
1. Per als contractes-programa de caràcter intersectorial previstos en l'article 2.1.a) d'aquesta ordre, la subvenció que es concedisca es determinarà tenint en compte el pressupost establit per a aquest tipus de contracte-programa, les entitats que concorren, el pla per a desenvolupar que s'acorde entre l'òrgan concedent i cada una de les entitats sol·licitants tenint en compte la seua valoració segons el que preveu l'article 10 d'aquesta ordre i els mòduls econòmics màxims i el volum d'activitat cofinançada pel Fons Social Europeu.
  
2. Respecte dels contractes-programa sectorials previstos en l'article 2.1.b) d'aquesta ordre, la quantia de la subvenció que s'atorgarà a cada contracte-programa estarà determinada pel pressupost destinat a finançar aquest tipus de contractes-programa, la valoració obtinguda per cada pla de formació contínua, segons el que preveu l'article 10 d'aquesta ordre, i els mòduls econòmics màxims i el volum d'activitat cofinançada pel Fons Social Europeu.
  
3. Per als contractes-programa de plans de formació de l'economia social i dels treballadors autònoms, previstos en l'article 2.1.c) i d), d'aquesta ordre, la subvenció que es concedisca per al finançament del pla estarà determinada pel pressupost establit en la present convocatòria per a cadascun dels dos tipus de contractes-programa, el nombre de plans necessaris per a donar cobertura a les necessitats de formació plantejades, la valoració obtinguda per cada pla segons el que preveu l'article 10 d'aquesta ordre i els mòduls econòmics màxims i el volum d'activitat cofinançada pel Fons Social Europeu.
  
Article 12. Proposta de resolució i tràmit d'audiència
  
1. Els resultats de la valoració del pla de formació i de la determinació de la subvenció com a conseqüència de l'aplicació del que disposen els articles 10 i 11 d'aquesta ordre, seran sotmesos a l'informe d'una comissió de treball, d'acord amb el que preveu l'article 16 del Decret 155/2000, de 17 d'octubre, pel qual es regula el Consell Valencià de Formació Professional.
  
2. A la vista de l'expedient i dels informes preceptius que s'emeten, es formularà una proposta de resolució provisional motivada com cal que serà sotmesa, si és el cas, al tràmit d'audiència de l'entitat sol·licitant perquè, en el termini màxim de 10 dies, presente les al·legacions que considere oportunes.
  
3. Quan l'import de la subvenció en la proposta de resolució provisional siga inferior a la que apareix en la sol·licitud presentada, s'instarà el beneficiari perquè en el termini citat en el punt anterior accepte i reformule el pla de formació a la quantitat de la proposta de resolució, que en qualsevol cas haurà de respectar l'objecte, les condicions i la finalitat de la subvenció.
  
4. Tenint en compte allò al·legat pel sol·licitant en el tràmit d'audiència i la reformulació del pla de formació, si és el cas, l'òrgan instructor formularà la proposta de resolució definitiva i del contracte-programa que se subscriurà, que regularà almenys les qüestions assenyalades en l'article 15 del Reial Decret 1.046/2003, d'1 d'agost.
  
Article 13. Resolució
  
1. A la vista de la proposta de resolució definitiva, la directora general del SERVEF, o l'òrgan que delegue, resoldrà el procediment.
  
El termini màxim per a resoldre i notificar la resolució del procediment no podrà excedir de quatre mesos comptadors des de la data de publicació d'aquesta ordre. Si transcorre aquest termini i no s'ha dictat la resolució, la sol·licitud podrà considerar-se desestimada per silenci administratiu, de conformitat amb el que preveu l'article 44.1 de la Llei 30/1992, de 26 de novembre, de Règim Jurídic de les Administracions Publiques i del Procediment Administratiu Comú, en la redacció de la Llei 44/1999, de 13 de gener, en relació amb el que disposa l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat Valenciana, i sense perjudici que subsistisca l'obligació legal de resoldre la sol·licitud presentada.
  
2. A la resolució de concessió de subvenció s'incorporarà el contracte-programa i el corresponent pla de formació, la duració del qual serà l'establida en l'article 2 de la present Ordre. El contracte-programa de duració bianual arreplegarà la previsió econòmica corresponent a l'exercici 2005, sense que això supose cap compromís per part del SERVEF.
  
3. Les resolucions de la directora general del SERVEF posen fi a la via administrativa, i contra elles s'hi podrà interposar un recurs contenciós administratiu en el termini de dos mesos a comptar de l'endemà de la notificació de la resolució. I això sense perjuí del que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció de la Llei 4/1999, de 13 de gener, i de la possibilitat que els interessats puguen exercitar, si és el cas, qualsevol altre que consideren procedent.
  
Article 14. Comissió mixta de seguiment
  
1. Per a la difusió, l'avaluació i el seguiment de les accions de formació contínua incloses en el pla de formació que calga desenvolupar, així com per a la resolució dels dubtes que pogueren sorgir en la interpretació d'aquell, en tots els contractes-programa es designarà una comissió mixta de seguiment que estarà integrada per tres representants de la Direcció General de Formació i Qualificació del SERVEF i tres representants de l'entitat beneficiària.
  
No obstant això, en els contractes-programa sectorials es constituirà una sola comissió mixta de seguiment per sector, amb independència del nombre de contractes-programa que se subscriguen en el seu l'àmbit, amb la mateixa distribució, proporcional en aquest cas, entre les distintes entitats beneficiàries..
  
2. Exercirà les funcions de la Presidència de la Comissió un dels membres designats per part del SERVEF.
  
3. La Comissió Mixta de Seguiment es reunirà, almenys, una vegada cada sis mesos i extraordinàriament quan ho sol·licite qualsevol de les parts.
  
4. Seran funcions d'aquesta Comissió:
  
a) Analitzar i valorar el desenvolupament del pla de formació.
  
b) Acordar, si és el cas, variacions no substantives relatives a aspectes tècnics o formals del pla o els plans de formació aprovats.
  
En tot cas, per a l'adopció d'aquests acords es requerirà majoria dels membres de cada una de les parts.
  
c) Analitzar els resultats obtinguts en l'execució i l'avaluació de les accions formatives.
  
En tot allò no regulat en aquest article referit a la composició de la Comissió per a la subscripció de les seues sessions i la deliberació dels seus acords, caldrà ajustar-s'hi al que preveu l'article 26 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, que regula el funcionament dels òrgans col·legiats.
  
Article 15. Pagament de la subvenció
  
1. Una vegada dictada la resolució de concessió, es podrà anticipar, amb la presentació prèvia d'un aval a favor de la Generalitat Valenciana en la forma legalment prevista, fins al 75% de la subvenció corresponent a l'exercici 2004 a l'entitat beneficiària.
  
2. La quantitat corresponent a l'exercici 2005 dels contractes-programa bianuals es farà efectiva de la mateixa forma, mitjançant una addenda. Per a això, serà necessari que l'entitat acredite, abans del 30 de juny de 2005, que ha executat almenys el 75% de la subvenció atorgada corresponent a l'exercici 2004, utilitzant el model normalitzat.
  
3. Aquesta addenda podrà incorporar aquelles modificacions en el contracte-programa que es consideren procedents, després de l'avaluació i l'informe de la Comissió Mixta.
  
Article 16. Obligacions del beneficiari
  
Les entitats beneficiàries hauran de remetre al SERVEF una «comunicació d'inici» de la formació que desenvoluparan almenys 15 dies abans de l'inici de cada un dels grups/accions de formació, amb especificació del lloc, de la data i de l'horari de la realització, utilitzant per a això el model normalitzat.
  
Article 17. Liquidació econòmica de les subvencions
  
Per a procedir a la liquidació final de la subvenció de cada any, el beneficiari haurà d'omplir i remetre al SERVEF la documentació justificativa a través de l'aplicació informàtica que es facilite.
  
Aquesta justificació haurà de remetre's en el termini màxim d'un mes a partir de l'acabament del corresponent pla, i sempre abans del 30 de juny de 2005 per a primera anualitat, i del 31 de maig de 2006, si és el cas, per a la segona.
  
Article 18. Avaluació de la qualitat de la formació contínua
  
1. De conformitat amb el que estableix l'article 22.4 del Reial Decret 1.046/2003, d'1 d'agost, els participants avaluaran la qualitat de les accions de formació contínua. Aquesta avaluació es realitzarà a través d'un procediment normalitzat.
  
Sense perjuí de la utilitat que aquestes avaluacions tenen per a les entitats beneficiàries i els centres o institucions impartidoras de la formació, el SERVEF podrà requerir informació complementària a fi d'analitzar la qualitat de les accions de formació contínua desenvolupades en el marc dels contractes-programa regulats en aquesta ordre.
  
2. De conformitat amb el que estableix l'article 21.1, lletra c), del Reial Decret 1.046/2003, d'1 d'agost, i en concordança amb els estudis d'avaluació previstos en l'article 22.4 d'aquest, el SERVEF realitzarà estudis per a valorar la qualitat de la formació impartida i l'adequació dels recursos tècnics, estructurals i humans utilitzats en el desenvolupament de les accions de formació contínua, atenent per a això al seu enquadrament en les distintes famílies professionals.
  
Article 19. Avaluació de l'eficàcia i impacte de la formació contínua
  
El SERVEF podrà realitzar una avaluació externa respecte de les accions de formació contínua, gestionades a través dels contractes-programa d'àmbit de la Comunitat Valenciana, tant pel que fa a la planificació (detecció de necessitats, definició d'objectius i organització de les accions) com a l'execució (eficàcia, eficiència i impacte de la formació), amb la finalitat d'extraure'n conclusions que puguen servir per a introduir millores en el funcionament de la formació professional contínua.
  
Article 20. Pla anual de seguiment i control
  
Anualment, el SERVEF, amb el suport tècnic d'entitats contractades amb aquest fi si és el cas, elaboraran i executaran un pla de seguiment i control dels recursos públics destinats a la formació contínua de treballadors, a través dels contractes-programa regulats en aquesta ordre, que haurà d'aconseguir almenys el percentatge establit en l'article 23, apartat 2, del Reial Decret 1.046/2003, d'1 d'agost.
  
Article 21. Control intern de la formació contínua
  
Amb el suport tècnic que amb aquest fi puga demanar-se, el SERVEF realitzarà actuacions de seguiment i control en temps real i expost.
  
Igualment, les entitats beneficiàries estaran sotmeses a les actuacions de fiscalització de la resta d'organismes de la Generalitat Valenciana, estatals i comunitaris aplicables.
  
Article 22. Control extern de la formació contínua
  
En la programació anual d'objectius per a l'acció inspectora s'hi determinarà l'abast i el contingut del control que haja de realitzar la Inspecció de Treball.
  
Article 23. Reintegrament de les subvencions
  
1. Les subvencions atorgades a l'empara d'aquesta norma podran ser objecte de reintegrament total o parcial, comprés l'interés de demora des del moment del pagament d'aquelles fins a la data en què s'acorde la procedència del reintegrament, en els supòsits establits en l'article 37 de la Llei 38/2003, de 17 de novembre, General de Subvencions, i en els d'incompliment de les obligacions establides en la present Ordre, tot això sense perjudici de la normativa aplicable en matèria d'infraccions i sancions.
  
2. La directora general del SERVEF, o l'òrgan en què delegue, dictarà una resolució en el termini màxim de 12 mesos des de la data de l'acord d'iniciació i exigirà, si procedeix, el reintegrament. De conformitat amb la disposició addicional onze de la Llei 38/2003, de 17 de novembre, General de Subvencions, contra l'esmentada resolució cabrà interposar-hi un recurs de reposició en els termes arreplegats en els articles 114 i 115 de la Llei 30/1992, de 26 de novembre, modificada per la Llei 4/1999, de 13 de gener, de Règim Jurídic de les Administracions Públiques i del Procediment Administratiu Comú.
  
DISPOSICIONS ADDICIONALS
  
Primera
  
Per a l'exercici 2004, es destina per a atendre les subvencions que es concedisquen a l'empara de la present Ordre un import màxim de 97.245.674 €, a càrrec de la línia pressupostària T5644000 del subprograma 322.52, «Formació Professional Ocupacional», cofinançats pel Fons Social Europeu, del pressupost del SERVEF.
  
Segona
  
Tenint en compte el que estableix la disposició addicional quarta del Reial Decret 1.046/2003, d'1 d'agost, en cada modalitat de contracte-programa el percentatge mínim del pressupost destinat al finançament d'accions formatives vinculades al catàleg nacional de qualificacions serà el següent:
  
Sectorials 10%
  
Autònoms 5%
  
Tercera
  
Per a l'exercici 2004 es destinaran en funció de cada modalitat de contracte-programa:
  
A plans de formació intersectorials: 9.551.603 €
  
A plans de formació sectorials: 2.547.093 €
  
A socis de cooperatives i entitats d'economia social: 318.387 €
  
A treballadors autònoms: 318.387 €
  
En el cas que, valorades totes les sol·licituds, no s'exhaurira la quantitat assignada a cada modalitat, la diferència podrà incrementar la dotació prevista per a la resta de modalitats.
  
Quarta
  
El SERVEF donarà publicitat a través del Diari Oficial de la Generalitat Valenciana, de les ajudes concedides a l'empara de la present convocatòria, així com dels seus beneficiaris.
  
DISPOSICIONS FINALS
  
Primera
  
Per a allò no previst en aquesta ordre, s'hi aplicarà l'Ordre TAS/2.783/2004, de 30 de juliol (BOE núm. 197, de 16 d'agost).
  
Segona
  
Es faculta la directora general del SERVEF a dictar totes les instruccions que siguen necessàries per al desenvolupament i l'execució del que disposa la present ordre.
  
Tercera
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
Quarta
  
Contra el present acte, que posa fi a la via administrativa, podran els interessats interposar-hi un recurs contenciós administratiu en el termini de dos mesos, comptats des de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveuen els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, o, potestativament, un recurs de reposició davant aquest mateix òrgan en el termini d'un mes, comptat en els termes adés dits, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això sense perjuí que es puga interposar qualsevol altre recurs dels previstos en la legislació vigent.
  
València, 27 d'octubre de 2004
  
El conseller d'Economia, Hisenda i Ocupació,
  
GERARDO CAMPS DEVESA
  
ANNEX I
  
Llista de sectors autoritzats per a l'establiment de contractes-programa sectorials que compleixen el que estableix l'apartat 2.1.b) de l'Ordre TAS/2.783/2004, de 30 de juliol.
  
Tèxtil i de la confecció.
  
Indústria del calcer.
  
Manipulat, envasament, comerç i exportació de cítrics i productes hortofructícoles.